កូនដំរីពូកែឆ្ងល់

Lorato Trok

Wiehan de Jager

Judith Baker

គ្រប់គ្នាសុទ្ធតែដឹងថា សត្វដំរីមានច្រមុះវែងណាស់។

ប៉ុន្តែ តាំងពីយូរលង់ណាស់មកហើយ ដំរីមានច្រមុះខ្លីហើយធំ មើលទៅប្រៀបដូចជាស្បែកជើងមួយនៅចំកណ្តាលមុខអ៊ីចឹង។

ថ្ងៃមួយ កូនដំរីមួយបានកើត។ វាឆ្ងល់ពីអ្វីៗគ្រប់យ៉ាង។ វាសួរសំណួរទៅសត្វទាំងឡាយ។

វាឆ្ងល់ពីសត្វកវែង។ វាសួរ ៖ «ហេតុអ្វីបានជាបងមានកវែងម៉្លេះ?»

វាឆ្ងល់ពីសត្វរមាស។ «ហេតុអ្វីបានជាស្នែងបងមានចុងស្រួចម៉្លេះ?»

វាឆ្ងល់ពីសត្វដំរីទឹក។ «ហេតុអ្វីបានជាបងមានភ្នែកពណ៌ក្រហម?»

ហើយវាឆ្ងល់ពីសត្វក្រពើខ្លាំងជាងគេ។ វាសួរ ៖ «តើក្រពើស៊ីអ្វីសម្រាប់អាហារពេលល្ងាច?»

ម្តាយដំរីបានហាមកូនថា «កុំសួរសំណួរបែបនេះទៀត!»។ ហើយគាត់ក៏ដើរចេញទាំងចងចិញ្ចើម។

ភ្លាមនោះ ក្អែកមួយបានហោះចុះសំដៅកូនដំរី រួចស្រែកថា «តោះទៅទន្លេជាមួយខ្ញុំ។ នៅទីនោះ ឯងនឹងដឹងថាសត្វក្រពើស៊ីអ្វីសម្រាប់អាហារពេលល្ងាចហើយ។»

ដូចនេះ កូនដំរីក៏បានដើរតាមក្អែកទៅទន្លេ។

កូនដំរីបានវែកដើមត្រែង រួចឈរនៅមាត់ទឹក។ វាសម្លឹងមើលទៅក្នុងទឹកហើយសួរថា «តើក្រពើនៅឯណា?»។

ក្រពើដែលបន្លំខ្លួនជាដំុថ្មនៅក្នុងទន្លេនិយាយទៅកាន់កូនដំរីថា «​សួស្តី»។ កូនដំរីឆ្លើយតបទៅវិញដូចគ្នាថា «សួស្តី តើបងអាចប្រាប់ខ្ញុំបានទេថា ក្រពើស៊ីអ្វីជាអាហារពេលល្ងាច?»។

ក្រពើដែលបន្លំខ្លួនជាដំុំថ្មនោះនិយាយថា «ឱនចុះមក ខ្ញុំនឹងប្រាប់ឯង ហើយឱនឱ្យទាបមក»។ ឮដូច្នេះ កូនដំរីក៏ឱនចុះ។

ភ្លាមនោះ «គ្រឹប!» ច្រមុះកូនដំរីត្រូវបានក្រពើខាំជាប់។ សត្វក្អែកស្រែក ៖ «ក្រពើនឹងស៊ីឯងសម្រាប់អាហារពេលល្ងាច»។ ថារួច ក្អែកហើរទៅបាត់។

កូនដំរីអង្គុយចុះ ហើយខំទាញ។ វាទាញ​ហើយទាញទៀត ប៉ុន្តែ ក្រពើមិនព្រមលែងច្រមុះរបស់ដំរីឡើយ។

ច្រមុះរបស់កូនដំរីយារវែង... វែង.... កាន់តែវែងទៅៗ។ ក្រោយមក វាក៏ដួលផ្ងារមកក្រោយ ឮសូរតែ «ក្ឌុក!»។

ក្រពើក៏ពន្លិចខ្លួនចូលទៅក្នុងទឹកវិញទៅ។ វាខឹងណាស់ ពេលបាត់ចំណីពេលល្ងាចរបស់វា។

កូនដំរីក៏សម្លឹងមើលច្រមុះរបស់ខ្លួន។ ច្រមុះវាយារវែងយ៉ាងខ្លាំង សឹងតែមើលមិនឃើញចុង។

ច្រមុះរបស់វាវែង រហូតអាចបេះផ្លែឈើពីមែកឈើខ្ពស់ៗបាន។

ច្រមុះវាវែងណាស់ ដែលអាចឱ្យវាបាញ់ទឹកលាងសម្អាតខ្នងបាន។ ចាប់ពីថ្ងៃនោះមក ដំរីទាំងអស់មានច្រមុះវែងដ៏មានប្រយោជន៍ ដែលគេហៅថា «ប្រមោយ»។

Brought to you by

Let's Read! is an initiative of The Asia Foundation's Books for Asia program that fosters young readers in Asia. booksforasia.org To read more books like this and get further information, visit letsreadasia.org .

Original Story Curious Baby Elephant, author: Lorato Trok, Wiehan de Jager, Judith Baker . illustrator: Wiehan de Jager. Published by African Storybook Initiative, http://my.africanstorybook.org/ © African Storybook Initiative. Released under CC BY 4.0.

This work is a modified version of the original story. © The Asia Foundation, 2018. Some rights reserved. Released under CC BY 4.0.

For full terms of use and attribution, http://creativecommons.org/licenses/by/4.0/